Dobbeltmorderen Naum Conevski blev idømt fængsel på livstid i 1985. Nu vil han ud, og den behandlingsansvarlige overlæge på Sct. Hans mener, at han er klar

KØBENHAVNS BYRET (Ekstra Bladet): Det er knap 33 år siden, at tre unge drenge blev beordret ned på jorden på Femøren ved Amager Strand i København og spurgt, om de ville skydes. To af drengene på 16 og 20 år blev derefter henrettet med nakkeskud, mens en tredje dreng slap væk fra den fløjtende morder.

I 1985 blev Naum Conevski idømt livsvarigt fængsel for dobbeltdrab, drabsforsøg, to røverier og voldtægt over en årrække.

Tirsdag var den nu 67-årige hvidhårede dobbeltmorder med hentehår og ludende gang så tilbage i Københavns Byret, hvor han udtalte sig for første gang i 33 år og for første gang bad retten tage stilling til, om han kan løslades på prøve og udvises til sit hjemland Makedonien, hvor han har sin kone, børn og børnebørn. Alternativt overføres til åbent afsnit.

Drengemorder vil løslades efter 32 år: Nu er det nok

Noget Kriminalforsorgen har afvist indtil videre.

Conevski er nu anbragt på den lukkede afdeling på Sct. Hans, efter han blev erklæret sindssyg tre år efter livstidsdommen og overflyttet til Sikringsanstalten i Nykøbing Sjælland. Farlighedsdekretet blev dog ophævet i 1998, hvor han blev flyttet til Sct. Hans.

Lægerne her vurderer, at han vil kunne tage ansvar for sin egen hverdag, uanset om han overflyttes til åben afdeling eller udskrives.

Tryghedssøgende

- Naum Conevski er stabil og har været det længe, forklarede Peter Løppenthin, overlæge på Sct. Hans, da han blev ført som vidne i sagen om prøveløsladelse.

Han har kendt Naum Conevski i 3-4 år og er den behandlingsansvarlige overlæge.

Den dømte dobbeltmorder er stadig i behandling med antipsykotisk medicin, og selv om han ikke har sygdomserkendelse, forklarede overlægen, at det var hans indtryk, at Conevski var positiv over for medicineringen.

- Efterhånden tror jeg faktisk også, at Naum Conevski har indset, at han har brug for medicin. Han har ikke nogen bivirkninger af medicinen, forklarede overlægen.

Brian og Enrico blev myrdet på lejrtur - nu vil dobbeltmorder løslades

Han fortalte, at der var nogle voldelige episoder med Naum Conevski det første år til halvandet, efter han kom til afdelingen, i forbindelse med at han var blevet provokeret. Men de sidste 16 år har der ikke været 'antydning af vold', sagde overlægen.

Overlægen beskriver Conevski som tryghedssøgende med brug for faste rammer og mener, at han kan få samme rutiner hos sin familie i Makedonien som i afdelingen.

- Så tror jeg bestemt ikke, der vil ske mere. Det er min holdning, siger han og tilføjer, at det samme gælder, hvis han skal på en åben afdeling.

- Det er forsvarligt med lægefaglige briller, at han er på åbent afsnit. Et eller andet sted vil vi med lægefaglige briller ikke kunne forstå et afslag, sagde han.

Som det er nu, kan Naum Conevski komme på tre udgange om ugen af tre timers varighed med en ledsager fra hospitalet.

Sur på systemet

Overlægen forklarede, at Naum Conevski reagerede voldsomt, da hans mor, som han var tæt knyttet til, døde i 2015. Reaktionen medførte, at hans ledsagede udgang blev taget fra ham i en periode på omkring to uger, hvilket overlægen orienteret Kriminalforsorgen om.

- Han var vred på systemet, forklarede overlægen i retten.

Det har tidligere været fremme, at Naum Conevski under sin afsoning lavede en dødsliste og havde planer om at hyre lejemordere, blandt andet til at myrde tre navngivne politifolk.

Conevski likviderede Anettes bror: - Han har stadig sin dødsliste i hovedet

Men vreden i 2015 var ikke rettet mod nogen konkrete.

- Han rettede ikke trusler mod nogen. Jeg vil sige, at det er en normal sorgreaktion. Bitterheden havde noget at gøre med, at han følte sig fastlåst i situationen og ikke kunne komme videre, forklarede overlægen.

Han er autoritetstro

Overlægen mener, at Naum Conevski har forståelse for, at han har brug for sin antipsykotiske medicin, også efter udskrivelse, og han vurderer, at Naum Conevski vil fortsætte med at tage sin medicin, hvis han udvises til Makedonien.

- Min vurdering er, at Conevski er så autoristetstro, så selv om han ikke har direkte sygdomserkendelse, så vurderer jeg, at han vil blive ved med at tage den, forklarede han og medgav, at han troede, at der skulle en læge ind over for at hjælpe ham, ligesom han ikke kunne udelukke, at Conevski kan begå kriminalitet igen, hvis han ikke er medicineret.

Et limbo

Kriminalforsorgens repræsentant i retten begrundede dels afslaget på prøveløsladelse med forbrydelsernes grusomme natur, at Conevski ikke har nogen sygdomserkendelse og lever i et meget beskyttet miljø med meget få udfordringer og autoriteter at læne sig op af.

- Hvis man ikke mener, man er syg, vil man så tage sin medicin, og hvis man ikke tager sin medicin hvad vil det så betyde for en mand som Naum Conevski, spurgte hun.

Hun anførte også, at Conevski bliver nervøs over forandringer og ikke har været i udslusningsforløb på åben afdeling. Kriminalforsorgen har dog sendt en indstilling til Justitsministeren om, at de mener, det skal ske.

Conevskis advokat, Bjørn Elmquist, påpegede omvendt paradokset i, at han får afslag på prøveløsladelse, blandt andet fordi han ikke har været på åbent afsnit, samtidig med at han netop får afslag på det.

- Man beholder ham i det her limbo, hvor han ikke kan bevæge sig noget sted i sit afsoningsforløb. Det er helt grotesk. Det bider sig selv i halen, sagde Elmquist, som mente, at Kriminalforsorgen forhaler sagen.

- Så jeg gør gældende, at nu skal retten skære igennem efter så mange år, sagde han.

Retten træffer afgørelse i sagen 9. maj.